Stormers kry slegte tyding oor Bongi | Netwerk24
Stormers kry slegte tyding oor Bongi
Deur Stephen Nell 11 Februarie 2020 12:12
Die Stormers-haker Bongi Mbonambi in Januarie nog in 'n goeie luim op die oefenveld. Hy het in sy span se eerste Superrugby-wedstryd, teen die Hurricanes op Nuweland, sy dyspier geskeur. Foto: Gallo Images
Die Springbok-haker Bongi Mbonambi gaan waarskynlik die res van die Stormers se Superrugby-veldtog misloop weens 'n dyspierbesering.
John Dobson, afrigter van die Stormers, het Dinsdag, ná 'n oefensessie in Riebeek-Kasteel die slegte nuus bevestig dat Mbonambi 'n operasie moes ondergaan.
"Ons het aanvanklik gedink dis net 'n gedeeltelike skeur, maar ná nog twee ondersoeke het ons die nuus gekry dat die dyspier heeltemal geskeur het," sê Dobson.
Dit beteken dat Scarra Ntubeni se fiksheid vir die Stormers vorentoe van kritieke belang gaan wees.
Dobson is ook bekommerd oor die fiksheid van die Bok-skrumskakel Herschel Jantjies voor Saterdag se wedstryd teen die Leeus op Ellispark. Jantjies het las van 'n borsbeenbesering en sal tot Vrydag gegee word om sy fiksheid te bewys.